НэхъыфIхэр ягъэгушхуэ
Налшык и Театр ЩхъуантIэм щагъэлъэпIащ Къэбэрдей-Балъкъэр къэрал университетыр 2013 гъэм диплом плъыжькIэ къэзыуха щIалэгъуалэ гупышхуэ.
ФилологиемкIэ институтыр фIы дыдэу къэзыухахэм ящыщщ ди лэжьэгъу Мырзэкъан ФатIимэ. ЩIэныгъэфI зыгъуэта ныбжьыщIэхэм ехъуэхъуну гуфIэгъуэ пшы-хьым къекIуэлIат КъБР-м и Парламентым Егъэджэныгъэмрэ щIэныгъэмкIэ и комитетым и унафэщI Дадэ МуIэед, КъБР-м егъэджэныгъэмрэ щIэныгъэмкIэ и министр Семэн Пщыкъан, КъБКъУ-м и ректор Къарэмырзэ Барэсбий, абы къепха институтхэм, колледжхэм я унафэщIхэр, егъэджакIуэхэр, адэ-анэхэр.
КъБР-м и Гимнымрэ «Университет вальс»-мрэ гур хагъахъуэу ину ягъэIуа нэужь, утыкум кърагъэблэгъащ Семэн Пщыкъан, Дадэ МуIэед, Къарэмырзэ Барэсбий сымэ. Япэу псалъэ иратащ министрым. ЕджапIэ нэхъыщхьэр ехъулIэныгъэ яIэу къэзыухахэм гуапэу ехъуэхъуа нэужь, Семэныр къеджащ а щIалэгъуалэм КъБР-м и Iэтащхьэ Къанокъуэ Арсен къахуигъэхьа гуфIэгъуэ тхыгъэм.
— Нобэ гъащIэм хэувэ IэщIагъэлI ныбжьыщIэхэм сигуми си псэми къабгъэдэкIыу сынывохъуэхъу мыпхуэдэ махуэшхуэмкIэ — университетыр къызэрывухамкIэ, щIэныгъэ лъагэ зэрывбгъэдэлъым щыхьэт техъуэ диплом плъыжьхэр къызэрыватыжымкIэ! А къэрал дэфтэрыр я щыхьэтщ игъащIэкIэ сэбэп къыфхуэхъуну щIэныгъэ куур зэвгъэгъуэтыным фэ ефхьэлIа къарухэм, зэфIэкIхэм, абыкIэ фхэлъ ерыщагъым. Си фIэщ мэхъу: а щIэныгъэ лъагэр, фи зэфIэкI инхэр зэман куэд дэмыкIыу фэ хуэвгъэпсынущ ди республикэм, къэралым я зыужьыныгъэм, — итт хъуэхъу тхыгъэм. — ФыкъыщымыувыIэ фыздынэса лъагапIэм, адэкIи зыIэрывгъэхьэ ехъулIэныгъэщIэхэр, фыхуэпабгъэ текIуэныгъэщIэхэм! Гъуэгу махуэ, ди ныбжьэ- гъухэ!
Пшыхьыр зыхуэгъэзахэм гуапэу ехъуэхъуащ Дадэ МуIэеди. Абы и псалъэхэм пищэри, Къарэмырзэ Барэсбий дипломхэр яритыжащ еджапIэр фIы дыдэу къэзыуха щIалэгъуалэм. Псори зэхэту ахэр 383-рэ мэхъу. Абыхэм ящыщу 23-р КъБКъУ-м и педколле-джым къыщIэкIащ, 120-р КъБКъУ-м и факультет зэмылIэужьыгъуэхэм я гъэсэнхэщ, ФилологиемкIэ институтыр фIы дыдэу къаухащ цIыху 22-м, Социально-гуманитар институтыр — цIыху 53-м.
ЕгъэджакIуэхэмрэ абыхэм я гъэсэнхэмрэ ехъуэхъуащ адэ-анэхэр, Iыхьлыхэр, ныбжьэгъухэр. Еджэныр ехъулIэныгъэкIэ зэфIэзыха, диплом плъыжьыр яIыгъыу гъащIэм хыхьа ныбжьыщIэхэм къабгъэдэкI фIыщIэ псалъэхэр яхуэгъэзат щIэныгъэ куур щызрагъэгъуэтым дапщэщи гъуэгугъэлъагъуэу яIа я егъэджакIуэхэм, кураторхэм, унафэщIхэм.
ГуфIэгъуэ пшыхьыр ягъэдахэу абы уэрэд щыжаIащ, къафэхэр щагъэзэщIащ КъБКъУ-м и гъэсэн Чэрты Мадинэ, къэфакIуэ гупхэу «Каллисто», «Амикс», нэгъуэщIхэми.
ЖЫЛАСЭ Маритэ.
